Document ID: /roh_data/filtered/fineweb-2-filterrobots_roh.jsonl.gz/70058

La Jugend Brass Band Graubünden (JBBG) ed il Jugend Blasorchester Graubünden (JBOG) fan dapi blers onns mintgamai durant la stad in champ da musica per musicantas e musicants giuvens. Durant in'emna exerciteschan ils giuvenils in program da concert e lavuran vi da lur svilup persunal. Musicistas e musicists da professiun as sustegnan e dattan cussegls. Ina lavur impurtanta er per las societads da musica da l'entir chantun Grischun sco er per la cultura da musica insumma.
JBOG
L'Orchester d'instruments a flad da giuvenils Grischun è ina furmaziun d'armonia (instruments da lain e da sturs). Il 1991 ha l'Uniun chantunala da musica (GKMV) inizià l'emna per musica da giuvenils. Or da quai è sa sviluppà il JBOG e dapi lura s'inscuntran mintg'onn giuvnas e giuvens tranter 14 e 25 onns per far communablamain musica, preparar in concert e giudair la cumpagnia cun auters giuvenils che han il medem hobi.
JBBG
Era la Brass Band da giuvenils grischuna sa cumpona da giuvnas e giuvens tranter 12 e 25 onns ed ha la finamira da sustegnair els durant in'emna champ en lur svilup musical. Ella exista dapi il 1988 ed è vegnida fundada d'intgins dirigents ed aderents da la musica da sturs. Las emnas sut la batgetta da vairas capacitads internaziunalas ed ils success a concerts finals e concurrenzas èn memorias nunemblidaivlas per ils giuvenils.
En l'Artg musical ed en l'emissiun «L'instrumentala» (dals 10-08-2022) s'occupain nus cun questas furmaziuns.
En il Grischun datti dentant anc ina terza pussaivladad per giuvnas e giuvens musicants: Il JUSI, l'Orchester sinfonic da giuvenils grischun. Er quel exista dapi blers onns e funcziuna sumegliant sco ils champs da JBOG ed JBBG. Il JUSI fa però l'emna da champ durant las vacanzas d'atun.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.